วันนี้นายลักกี้จะมารีวิวร้านอาหารง่ายๆ ที่มีขายทั้งอาหารไทยและอาหารอีสานที่อยู่ใกล้กับถนนสีลมเลย และขายในราคาที่ไม่แพงมากด้วย
และร้านอาหารที่ผมจะมารีวิวในวันนี้คือ

ร้าน Sab Silom (แซ่บสีลม) ครับ ^^

ที่ตั้ง : แผงลอย ซอยคอนแวนต์ (เยื้องๆกับซอยคอนแวนต์ 2)
การเดินทาง : นั่ง BTS มาลงที่สถานีศาลาแดง แล้วเดินเข้าไปในซอยคอนแวนต์นิดเดียว จะเจอร้านอยู่ทางด้านขวามือ

ร้าน Sab Silom (แซ่บสีลม) เป็นร้านขายอาหารไทยและอาหารอีสาน ที่จะเปิดในช่วงเวลาค่ำๆถึงดึกๆ จึงเป็นตัวเลือกที่ดีในการกินอาหารมื้อดึกเลย
โดยร้านจะตั้งอยู่ริมถนน สังเกตเห็นร้านได้ไม่ยาก โดยร้านจะมีที่นั่งสำหรับนั่งกินอยู่ริมถนนประมาณ 4-5 โต๊ะได้ ได้บรรยากาศที่ชิลไปอีกแบบ
ลมพัดเข้ามาเรื่อยๆ เย็นสบาย และมีวิวรถวิ่งผ่านไปมามองแล้วก็เพลินๆ อ่อเจ้าของร้านก็บริการดี ขี้เล่นด้วยนะ ^^

เมนูอาหารของทางร้านก็จะมีทั้งอาหารไทยและอาหารอีสานให้เลือกกิน โดยจะเน้นสั่งเป็นกับข้าวเป็นหลัก
ราคาอาหารนั้นก็ไม่แพงเลย โดยเฉพาะอาหารอีสานที่ผมสั่งนั้นราคาจะอยู่ในช่วง 30-60 บาทเท่านั้น ถือว่าถูกมากในย่านสีลม

สำหรับในวันนี้ผมสั่ง
1. ส้มตำไทย รสชาติส้มตำจานนี้ทำออกมาได้อร่อยมาก มะละกอสดกรอบ ตำออกมาได้รสเผ็ดอมหวานทานแล้วสดชื่น กินได้ไม่เบื่อเลยจานนี้
2. น้ำตกคอหมูย่าง จานนี้ก็เด็ดอีกแล้ว คอหมูย่างย่างออกมาได้รสเข้มอร่อยมาก และมีมันน้อย เอามาทำเป็นน้ำตกก็อร่อย ให้รสเผ็ดเปรี๊ยวนิดๆกำลังดี
3. ต้มแซ่บเนื้อ อันนี้รสชาติจะไม่ค่อยแซ่บเท่าไหร่ แต่ก็ทานได้เรื่อยๆ ที่สำคัญคือเครื่องที่ใส่มาในชามนี้เยอะมากๆ แบบว่าทานกันไม่หมดเลยทีเดียว

สรุปคะแนนตามความคิดเห็นของผม (เต็ม 5 คะแนน)
รสชาติ : 4.5 = รสชาติโดยรวมๆแล้วผมชอบนะครับ โดยเฉพาะคอหมูย่างนี่อร่อยกว่าหลายๆเจ้าที่ผมเคยชิมมาเลย
บรรยากาศ : 3.5 = ร้านอยู่ริมถนน ขายในตอนกลางคืนทำให้ได้บรรยากาศเย็นๆ นั่งได้เรื่อยๆชิลๆ (แต่ถ้าฝนตกก็ลำบากเหมือนกัน เหอๆ)
บริการ 4 : เจ้าของร้านต้อนรับดี พูดดี บริการดี
ราคา : 4.5 = ส่วนตัวแล้วคิดว่าคุ้มเกินเงินที่จ่ายไปครับ เพราะให้เยอะและขายอยู่ในย่านธุรกิจด้วย ^^

ข้อความ ความคิดเห็นและคะแนนต่างๆ เป็นความคิดเห็นส่วนบุคคล หากสร้างความไม่พอใจประการใดก็ขออภัยมาใน ณ.ที่นี้ด้วยครับ
นายลักกี้ Review at 21 / 12 / 55
